Meeleparandus tähendab, et igal inimesel on võimalik muuta suhtumist iseendasse ja teistesse - parandada meelt andestamise abil. Kuna inimene on ekslik ja võib teha lõpmata palju vigu, siis on tal vaja teada ka moodust, kuidas tehtut parandada. Andekspalumise juures on esmalt vajalik konkreetne pöördumine kellegi (või millegi) poole. Ilma pöördumiseta pole  adressaati ja kui pole adressaati, ei täida andekspalumine oma eesmärki. Seepärast on vaja enda jaoks selgeks teha, kellelt andeks paluda ja mille eest andeks paluda. Arusaam vea põhjuse ja tagajärje seosest tõestab, et inimene on oma meelte abil hakanud iseennast parandama. Meeleparandus on pidev protsess - igapäevane iseendaga tegelemine. Paremini iseennast tundma õppida aitavad inimese seitse meelt - kuulmine, nägemine, haistmine, maitsmine, kompimine, intuitsioon ja tundemeel. Meeleparandus tähendab  ühtlasi oma meelte arendamist. Tähtsaim on aga liialduste vältimine, iseendale ja teistele andestama õppimine.